Viidumäe looduskaitseala asub Lääne-Saaremaal muistse Antsülusjärve rannaastangu ümbruses. See on Saaremaa vanim ja kõrgeim osa,  mis ulatub kuni 59 m üle merepinna ja moodustab nn. "Saaremaa selgroo".  Looduskaitseala peamine ülesanne on haruldaste liikide, koosluste ja elupaikade kaitsmine. Kaitsmist väärivat on siin palju. Viidumäe ümbrust võib võrrelda loodusliku botaanikaaiaga. Tillukesele alale mahub kasvama üle poole Saaremaa taimedest, neist paljud on haruldased. Siin on näiteks augustis õitseva kuulsa saaremaa robirohu (Rhinanthus osiliensis)kasvupaigad. Mitte ükski teine taim ei kasva ainult Eestis! Teine haruldus, mida Viidumäelt võib leida, on alpi võipätakas (Pinguicula alpina).Oma nime on ta saanud laiadest lehtedest, mille abil püüab putukaid. Viidumäele on see taim jäänud viimase jääaja järgsest soojast ajast.  Kunagises pidalitõbiste arstimajas asub Viidumäe looduskaitseala keskus ja väike muuseum. Aastatel 1904-1946 asus praeguse looduskaitseala territooriumil Audakul pidalitõbiste raviasutus - leprosoorium. 1912. aastal elas seal suurim arv tõbiseid - 60. Hiljem hakkas haigete arv tasapisi  kahanema. Viimane pidalitõbila hoone lammutati 1977. aastal.  Viidumäe looduskaitsealal on kaks õpperada, mis algavad ja lõppevad külastuskeskuse juures. 2,2 km pikkune Audaku rada läbib Lääne-Saaremaale tüüpilisi biotoope. Rada läbitakse tavaliselt juhendaja saatel. 1,8 km pikkust Viidumäe rada on võimalus läbida ka iseseisvalt. Rada on varustatud infotahvlitega.  Rohkem infot Viidumäe looduskaitseala ja külastusvõimalustekohta leiad: http://www.viidumae.ee/